b'\n_START_ARTICLE_\nZanigrad\n_START_SECTION_\nLega\n_START_PARAGRAPH_\nZanigrad je razlo\xc5\xbeeno naselje brez stalnih prebivalcev, ki le\xc5\xbei na kra\xc5\xa1kem robu nad povirjem Ri\xc5\xbeane ob \xc5\xbeelezni\xc5\xa1ki progi Diva\xc4\x8da - Koper. Severozahodno od ve\xc4\x8dinoma opu\xc5\xa1\xc4\x8denega naselja le\xc5\xbeijo razvaline gradu, na apnen\xc4\x8dnem pomolu pa stoji znana poznoromanska podru\xc5\xbeni\xc4\x8dna cerkev sv. \xc5\xa0tefana in Marije.\n_START_SECTION_\nUmetnostni spomeniki\n_START_PARAGRAPH_\nPodru\xc5\xbeni\xc4\x8dna cerkev sv. \xc5\xa0tefana in Marije je bila v tradiciji istrske romanike postavljena najpozneje okoli leta 1400. Stavba je v tlorisu nenavadno dolg pravokotnik, v katerega je vrisana o\xc5\xbeja banjasto obokana oltarna ni\xc5\xa1a. Okoli leta 1520 so ob severozahodnem oglu prizidali zvonik (na portalu je letnica 1521), kasneje pa so povi\xc5\xa1ali \xc5\xa1e ladjo. Zgradba je zidana iz grobo obdelanih kamnitih kvadrov, zunaj neometana in krita z dvokapno streho iz kamnitih plo\xc5\xa1\xc4\x8d. Notranjost je poslikana s freskami z za\xc4\x8detka 15. stoletja (verjetno delo furlansko-istrske delavnice iz okoli leta 1400-1410) Pozornost vzbuja prikaz Sv. Nedelje, kjer je \xc5\xbeena cerkev (personifikacija nedelje) nadomestila Kristusa trpina. Poleg tega so v cerkvi narisani prizori iz Pasijona, Poklona Treh kraljev in Zadnje sodbe. V ladji so odkrili ostanke poslikanega lesenega stropa (okoli 1510-1530). V \xc5\xbeupni\xc5\xa1\xc4\x8du pa hranijo usnjen antependij z upodobitvijo Poklona kraljev iz 1. polovice 17. stol.\n_START_SECTION_\nIzvor krajevnega imena\n_START_PARAGRAPH_\nIme kraja verjetno izhaja iz Zanigrad, v pomenu Zadnji grad, ki je bil zadnji in najvi\xc5\xa1ji v vrsti gradov nad dolino reke Ri\xc5\xbeane. Grad je danes ohranjen le v razvalinah.'